
Súd: Okresný súd Rimavská Sobota
Spisová značka: 2P/54/2026
ECLI: ECLI:SK:OSRS:2026:6926200325.2
Dátum vydania: 20. 5. 2026
Forma: Rozsudok
Oblasť práva: Rodinné právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Rimavská Sobota 2P/54/2026 6926200325 20. 05. 2026 JUDr. Alžbeta Marková ECLI:SK:OSRS:2026:6926200325.2
ROZSUDOK V MENE SLOVENSKEJ REPUBLIKY Okresný súd Rimavská Sobota sudkyňou JUDr. Alžbetou Markovou v právnej veci maloletého – A. B., nar. X.XX.XXXX, bytom u matky, zastúpeného Úradom práce, sociálnych vecí a rodiny Rimavská Sobota, dieťa rodičov: matky – C. D., nar. X.X.XXXX, bytom E. XXX, prechodný pobyt: F. G. XXX, a otca – A. B., nar. XX.XX.XXXX, bytom B. XXX, o návrhu matky na úpravu práv a povinností rodičov k maloletému dieťaťu takto rozhodol: I.Súd schvaľuje rodičovskú dohodu. Dohoda znie: Maloleté dieťa A. B., nar. XX.XX.XXXX sa zveruje do osobnej starostlivosti matky. Otec sa zaväzuje prispievať na mal. A. B. výživným vo výške po 50 Eur mesačne, vždy do 25-teho dňa v mesiaci vopred k rukám matky počnúc dňom 01.05.2026. Nedoplatok na výživnom za obdobie od 01.02.2026 do 30.04.2026 v sume 150 Eur je otec povinný vyrovnať do 31.08.2026. Styk otca s maloletým dieťaťom A. B. sa neupravuje. II.Žiaden z účastníkov n e m á nárok na náhradu trov konania. odôvodnenie: 1.Matka sa podaným návrhom domáhala úpravy práv a povinností rodičov k maloletému synovi z dôvodu, že s otcom dieťaťa nežijú v spoločnej domácnosti. 2.Súd vyhotovil rozsudok podľa ustanovenia §-u 221 Civilného sporového poriadku podľa ktorého, písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania, alebo to ustanovuje tento zákon. 3.O trovách konania súd rozhodol podľa § 52 Civilného mimosporového poriadku v zmysle ktorého žiaden z účastníkov nemá právo na náhradu trov konania ak tento zákon neustanovuje inak. Poučenie: Proti tomuto rozsudku odvolanie nie je prípustné, nakoľko sa ho účastníci na pojednávaní výslovne vzdali.
Podľa § 122 CMP rodičia nie sú oprávnení podať voči výroku, ktorým bola dohoda schválená, odvolanie. Podľa § 44 Civilného mimosporového poriadku rozsudky o výživnom sú vykonateľné doručením. Ak povinný dobrovoľne neplní čo mu ukladá vykonateľné rozhodnutie v časti, ktorou bola upravená peňažná povinnosť vo vzťahu k maloletému dieťaťu oprávnený môže podať návrh na vykonanie exekúcie podľa zákona číslo 233/1995 Z.z. o súdnych exekútoroch a exekučnej činnosti v znení neskorších predpisov.

Zdroj: KAUZIS.SK – https://www.kauzis.sk/judikatura/r/ECLI:SK:OSRS:2026:6926200325.2 (dáta aktuálne k 13. 11. 2026). Záväzné je znenie zverejnené súdom.




